### Resume

Ejer har anmodet om udarbejdelse af en lokalplan for et område i den østlige del af [adresse]. Planområdet er i dag landbrugsareal. Den sydlige del af planområdet ligger inden for en eksisterende kommuneplanramme til erhverv. Med kommuneplantillæg nr. 33 udvides rammeområdet med 1,5 ha mod nord. Lokalplanen giver mulighed for erhverv som liberale erhverv, lettere fremstillingserhverv, håndværksvirksomheder m.m.

### Sagsfremstilling

![](data:image/png;base64...)

Figur 1: Kort over lokalplanområdet

Planens historik

Teknisk Udvalg besluttede på mødet 4. oktober 2022, pkt. nr. 223, at igangsætte udarbejdelse af lokalplan nr. 1366.

Teknisk Udvalg besluttede på mødet 23. maj 2023, pkt. nr. 127, at udvide planområdet for lokalplan nr. 1366, og igangsætte tillæg nr. 33. Økonomiudvalget godkendte på mødet 7. august 2023, pkt. nr. 153, udarbejdelse af lokalplan nr. 1366 og tillæg nr. 33 med udvidelsen. Tillægget har været i fordebat fra 12. juni 2023 til 26. juni 2023.

Lokalplanens indhold

Lokalplanen udarbejdes for at sikre mulighed for attraktive erhvervsarealer i [adresse]. Der gives mulighed for erhverv som f.eks. kontorerhverv, liberale erhverv, engroshandel, håndværksvirksomheder eller lettere fremstillingserhverv. Med lokalplanen overføres området fra landzone til byzone.

Lokalplanområdet ligger i den østlige del af [adresse], mellem Gitte Larsen og [adresse]. Planområdet er på ca. 3,5 ha og dækker et areal, som i dag er dyrket landbrugsjord. Lokalplanområdet vil blive vejbetjent fra [adresse] i den sydlige del af lokalplanområdet.

Lokalplanområdet krydses af et beskyttet dige samt en gasfordelingsledning. I lokalplanen er indarbejdet bestemmelser, der sikrer, at der tages højde for disse forhold. Derudover sikres det med lokalplanen, at der etableres beplantningsbælter omkring lokalplanområdet, så der skabes en visuel afrunding i forhold til det åbne land. Endelig er der i lokalplanen indarbejdet bestemmelser om vejbyggelinjen mod Dyrlæge Ravns Vej, og der er udlagt areal til regnvandsbassin og fastlagt oversigtsareal i forhold til ny adgangsvej.

Kommuneplantillæg

De sydlige 2 ha af planområdet ligger inden for en eksisterende kommuneplanramme til erhverv. Med kommuneplantillæg nr. 33 udvides rammeområdet med 1,5 ha i nordlig retning. Tillægget har været i fordebat, og der indkom ingen bemærkninger.

Miljøvurdering

Forslag til lokalplan nr. 1366 og tillæg nr. 33 er screenet jævnfør miljøvurderingsloven. På baggrund af screeningen er det forvaltningens vurdering, at planen ikke vil medføre væsentlig påvirkning af miljøet, hvorfor der ikke udarbejdes en miljøvurdering.

Høringsperiode

Jævnfør planloven skal høringsperioden for en lokalplan vurderes fra sag til sag i forhold til at tillade rimelig tid til inddragelse af offentligheden. Udgangspunktet er en minimumsfrist på fire uger, dog to uger for mindre lokalplaner, og otte uger for lokalplaner med tillæg, der har været i fordebat.

Høringsperioden for lokalplanen og tillægget fastsættes til otte uger, da tillægget har været i fordebat, og dermed har særlig interesse for offentligheden.

Overtagelsespligt/Frafaldserklæring

Lokalplanområdet er privatejet og overføres fra land- til byzone. Der underskrives ikke en frafaldserklæring, og kommunen har derfor overtagelsespligt.

Sagens videre forløb

Sagen skal behandles af Økonomiudvalget og byrådet.

Klima- og resiliensvurdering

Nyt byggeri og anlægsarbejde vil altid øge udledningen af CO2.

Erhvervsområdet er beliggende i naturlig tilknytning til [adresse] by, og eksisterende erhvervsområde i den østlige del af byen. Tillige ligger planområdet i umiddelbar tilknytning til det overordnede vejnet, ved den tilgrænsende Dyrlæge Ravns Vej. Der kører offentlig transport nær planområdet.

Dette medvirker til at reducere lokalplanens forventede klimaaftryk.

### Teknik- og Miljødirektøren indstiller,

|  |  |
| --- | --- |
| at | udvalget anbefaler over for byrådet, at forslag til lokalplan nr. 1366 og tillæg nr. 33 til Kommuneplan 2021-2033 vedtages og offentliggøres i 8 uger. |

### Beslutning

Anbefalet.